এক কিশোরের তৎপরতায় দুর্ঘটনা থেকে রক্ষা পেল আপ হাসনাবাদ লোকাল। শনিবার সকালে রেল লাইনের ধারে খেলার সময়ে ফাটল নজরে আসে স্থানীয় বস্তিবাসী কিশোর সাগর ঘোষের। শিয়ালদহ দক্ষিণ শাখার ক্যানিং লাইনের চাম্পাহাটি ও কালিকাপুর স্টেশানের মাঝে ওই ফাটল নজরে আসে ওই কিশোরের।
তখন সকাল ৮.১৫। ফাটল নজরে আসতেই বন্ধুদের ডেকে এনে রেল লাইনের উপরে দাঁড়িয়ে কাপড় নাড়িয়ে ট্রেন থামায় সাগর। বিপদের গন্ধ পেয়ে ট্রেন থেকে নেমে আসেন গার্ড ও ড্রাইভার। তাঁরা দেখেন আপ লাইনে প্রায় দু ইঞ্চি সমান ফাটল। তখন গার্ড ও চালক অতি ধীরে ফাটলের উপর দিয়ে ট্রেনটিকে নিয়ে যান। স্বাভাবিক গতিতে ওই ফাটলের উপর দিয়ে ট্রেন ছুটলে বড়সড় দুর্ঘটনা ঘটতেই পারত বলে জানান ওই ট্রেনের গার্ড। ঘণ্টা খানেকের মধ্যেই ইঞ্জিনিয়াররা লাইন মেরামতির কাজ শুরু করেন। সকাল ১০টা নাগাদ পুনরায় আপ লাইনে ট্রেন চলাচল শুরু হয়।

চাম্পাহাটি ও কালিকাপুর স্টেশানের মাঝে এই সেই ফাটল।
সাগর জানিয়েছে, ‘‘আমরা সকালে রেল লাইনের পাশে খেলছিলাম, লাইনে বল চলে গেলে আমি তা আনতে যাই। গিয়ে দেখি লাইনের অনেকটা ভাঙা। তখন বিষয়টা বন্ধুদের বলি। আশপাশে বড় কাউকে না পেয়ে কী করব বুঝতে পারছিলাম না। তখনই দেখি একটা ট্রেন আসছে। আমরা সকলে মিলে নিজেদের জামা সোয়েটার খুলে নাড়াতে থাকি। ড্রাইভারকাকু ট্রেন থামালে সব জানাই।’’